เผยแพร่: 6 เม.ย. 2563 15:23 ปรับปรุง: 6 เม.ย. 2563 16:52 โดย: ผู้จัดการออนไลน์
วันนี้ (6 เม.ย.) รายงานข่าวแจ้งว่า ผลจากพายุฤดูร้อนและพายุลูกเห็บเข้าพัดในพื้นที่อำเภอเชียงคาน จังหวัดเลย ซึ่งเป็นแหล่งท่องเที่ยวโฮมสเตย์ ริมฝั่งแม่น้ำโขงยอดนิยม เมื่อช่วงเย็นวันที่ 5 เม.ย. ที่ผ่านมา ทำให้บ้านเรือน ร้านค้า โฮมสเตย์ และสถานที่ต่างๆ ได้รับความเสียหายเป็นจำนวนมาก
โดยเฟซบุ๊กเพจ “เชียงคาน l ChiangKhan” ซึ่งเป็นเพจที่รวบรวมข่าวสารของอำเภอเชียงคาน ได้รวบรวมภาพความเสียหาย ทั้งสิ่งปลูกสร้างพังถล่มลงมา เสาไฟฟ้า ต้นไม้ถูกหักโค่นทับรถยนต์และทรัพย์สินเสียหาย หนักที่สุดคือโรงพยาบาลเชียงคาน ถูกพายุพัดเข้าไปด้านในได้รับความเสียหายอีกด้วย
“ทีมข่าวโซเชียลมีเดีย MGR Online” สอบถามไปยังผู้ประกอบการโฮมสเตย์รายหนึ่งใน อ.เชียงคาน จ.เลย ระบุว่า พายุฤดูร้อนและลูกเห็บตกครั้งนี้ ถือว่าเป็นครั้งที่รุนแรงที่สุดในรอบ 10 ปี เนื่องจากที่ผ่านมามีเพียงแค่ลมแรง และลูกเห็บตกธรรมดา แต่ครั้งนี้มีปริมาณฝนไม่เยอะ ฟ้าไม่ร้อง แต่กลับมีพายุลมแรง
โดยพบว่าบ้านของเพื่อน หลังคาสังกะสีปลิวไปทั้งโครงสร้างหลังคา จะรอให้ทางราชการเยียวยาก็รอไม่ได้ เพราะไม่รู้ว่าพายุจะเข้ามาอีกเมื่อไหร่ โดยต้องเสียค่าใช้จ่ายทั้งค่าแรงคนงาน และวัสดุอุปกรณ์กว่า 2 หมื่นบาท ที่หนักที่สุด คือ โรงพยาบาลเชียงคาน เนื่องจากเป็นโรงพยาบาลเล็กๆ ประจำอำเภอ ตรงห้องฉุกเฉินไม่มีประตู ผลก็คือพายุเข้าทั้งหน้าและหลัง
แหล่งข่าวกล่าวอีกว่า เดิมอำเภอเชียงคานได้รับผลกระทบจากสถานการณ์แพร่ระบาดของโรคไวรัสโคโรนา 2019 หรือโควิด-19 ต้องสั่งปิดถนนคนเดินเชียงคาน ไม่ให้ขายสินค้าอยู่แล้ว และนักท่องเที่ยวไม่มี ยังมาเจอภัยธรรมชาติซ้ำเติมอีก
เลย-พายุร้อนซัดถล่มอำเภอเชียงคาน บ้านเรือนเสียหายกว่า 100 หลังคา ขณะที่ รพ.เชียงคานถูกแรงลมพัดหลังคาพัง รั่วเสียหาย 4 อาคารจาก 5 อาคาร ต้องย้ายคนไข้ไปนอนรักษารวมในอาคารเดียวกันอย่างแออัด เบื้องต้นขอรับความช่วยเหลือด่วน
อพท.เร่งเครื่องยกระดับ “เชียงคาน” สู่แหล่งท่องเที่ยวอย่างยั่งยืนมาตรฐานโลก
14 คู่รักประเดิมขึ้นเสียวบน SKY WALK เชียงคาน 14 ก.พ.นี้